Agata Sofia Sassernò

Poetëssa an lenga fransèisa.
Agata Sofia Sassernò a l'era nassùa dël 1814 e a l'é mòrta ai 6 ëd giugn dël 1860.

A ancamin-a a scrive poesìa ch'a l'é ancor adolessent.
A sëddes agn a l'avìa mandà na soa poesìa al general Lafayette, ch'a l'era restà sburdì da l'antusiasm dla fija.

Dël 1838 a pùblica a Nissa Marìtima ël volumet Les sylphides, dedicà a re Carl Albert.
L'arcòlta ëd poesìe a l'ha avù 'n bon sucess: pì che 1400 còpie vendue e quìndes recension ansima a vàire giornaj.
Ses agn apress, a Turin, a-i seurt Haute-Combe, poema patriòtich d'esaltassion dla monarchìa sabàuda, scrivù su comission ëd Marìa Cristin-a, la vidoa ëd Carl Felis.

Dël 1846, ancor a Turin, a-i seurt Ore meste - Chante sur l'Italie et poésies intimes et religieuses e ant ël 1851 l'arcòlta Glorie e sventure - Chants sur la guerre de l'indépendence italienne et poésies nouvelles.
Dël 1854, a Paris, a l'é publicà Poésies françaises d'une Italienne, con na prefassion anònima ma che cheidun a atribuiss a Sainte-Beuve.
Mersì a l'anteressament ëd madama Pomba, soa amìa e protetris, dël 1856 a pùblica Pleurs et sourires - Étrenne poétique dedié aux dames Piémontaises.

Sassernò, Agata Sofia
Sassernò, Agata Sofìa